钦定古今图书集成/明伦汇编/皇极典/第076卷 > 唐二十四
## 钦定古今图书集成/明伦汇编/皇极典/第076卷 > 唐二十四

### 昭宣帝本纪

按《唐书昭宣帝本纪》：“昭宣光烈孝皇帝，讳柷，昭宗第
九子也。母曰皇太后何氏，始封辉王。朱全忠已弑昭
宗，矫诏立为皇太子，监军国事。”

天祐元年八月丙午，即皇帝位于柩前。衢州刺史陈
璋、睦州刺史陈询叛附于杨行密。九月庚午，尊皇后
为皇太后。十月辛卯朔，日有食之。癸巳，朱全忠来朝。
甲午，全忠杀朱友恭、氏叔琮。十一月，全忠陷光州。是
岁，虔州刺史卢光稠卒，衙将李图自称知州事。
二年正月，卢约陷温州，杨行密杀平卢军节度使安
仁义。丁丑，盗焚乾陵下宫。二月，杨行密陷鄂州，武昌
军节度使杜洪死之。戊戌，朱全忠杀德王𥙿及棣王
祤、虔王禊、遂王祎、景王秘、祁王祺、琼王祥。己酉，葬圣
穆景文孝皇帝于和陵。三月甲子，裴枢罢。戊寅，独孤
损罢，礼部侍郎张文蔚同中书门下平章事。甲申，崔
远罢，吏部侍郎杨涉同中书门下平章事。四月乙未，
以旱避正殿，减膳。庚子，有彗星出于西北。甲辰，出于
北河。辛亥，降京畿死罪以下，给复山陵役者一年。五
月，王建陷金州，戎昭军节度使冯行袭奔于均州。六
月，行袭克金州。杨行密陷婺州，执刺史沈夏。戊子，朱
全忠杀裴枢及静海军节度使独孤损、左仆射崔远、
吏部尚书陆扆、工部尚书王溥，司空致仕裴贽，检校
司空兼太子太保致仕赵崇，兵部侍郎王赞。七月，卜
郊，岳州刺史邓进忠叛附于马殷。九月甲子，朱全忠
陷襄州，忠义军节度使赵匡凝奔于淮南。丙寅，封弟
禔为颍王，祐蔡王。朱全忠陷江陵，留后赵匡明奔于
成都。乙酉，改卜郊。十月丙戌，朱全忠为诸道兵马元
帅。十一月庚午，三卜郊。庚辰，淮南节度使杨行密卒，
以其子渥为淮南节度副大使、“东面诸道行营都统。”
辛巳，朱全忠为相国，总百揆，封魏王。十二月乙未，全
忠为天下兵马元帅，杀蒋元晖及丰德库使应顼、尚
食使朱建武。癸卯，柳璨为司空。戊申，朱全忠弑皇太
后。辛亥，罢郊。癸丑，贬柳璨为登州刺史。甲寅，杀璨及
太常卿张廷范。

三年正月壬戌，淮南将王茂章以宣、歙二州叛附于
钱镠。二月，杨渥陷岳州。癸巳，王建陷归州。四月癸未
朔，日有食之。镇南军节度使锺传卒，其子匡时自称
留后。六月，钱镠陷衢、睦二州，刺史陈璋、陈询奔于淮
南。七月，杨渥陷饶州。八月癸未，朱全忠陷相州。九月，
杨渥陷洪州，执锺匡时。乙亥，匡国军节度使刘知俊
陷坊州，执刺史刘彦晖。十月辛巳，杨崇本会凤翔、泾
原、鄜延、秦陇兵以讨朱全忠，战于美原，败绩。十一月，
忠国军节度使高彦卒，其子沣自称留后。闰十二月
戊辰，李克用陷潞州，昭义军节度使丁会叛附于克
用。乙亥，震电雨雪。

四年三月，刘守光囚其父仁恭，自称幽州卢龙军节
度使。四月戊午，钱镠陷温州。甲子，皇帝逊于位，徙于
曹州，号济阴王。梁开平二年二月遇弑，年十七，谥曰
哀帝。后唐明宗追谥昭宣光烈孝皇帝，陵曰温陵。
按《旧唐书哀帝本纪》，哀皇帝讳柷，昭宗第九子。母曰
积善太后何氏。景福元年九月三日生于大内，乾宁
四年二月封辉王，名祚。天复三年二月，拜开府仪同
三司，充诸道兵马元帅。天祐元年八月十二日，昭宗
遇弑。翼日，蒋元晖矫宣遗诏曰：“我国家化隋为唐，奄
有天下，三百年之盛业，十八叶之耿光。朕自缵丕图，
垂将二纪。虽恭勤无怠，属运数多艰。致寰宇之未宁，
睹兵戈之屡起。赖勋贤协力，宗社再安，岂意宫闱之
间，祸乱忽作。昭仪李渐荣、河东夫人裴贞一，潜怀逆
节，辄肆狂谋，伤疻既深，已及危革。万机不可以久旷，
四海不可以乏君。神鼎所归，须有缵继辉。王祚幼彰
岐嶷，长实端良，褒然不群，予所钟爱。必能克奉丕训，
以安兆人。宜立为皇太子，仍改名柷，监军国事。於戏！
孝爱可以承九庙，恭俭可以安万邦。无乐逸游，志康
寰宇。百辟卿士，佑兹冲人，载扬我高祖、太宗之休烈。”
是日，迁神柩于西宫，文武百寮班慰于延和门外。其
日午时，又矫宣皇太后令曰：“予遭家不造，急变爰臻，
祸生女职之徒，事起宫奚之辈。皇帝自罹锋刃，已至
弥留，不及顾遗，号恸徒切。定大计者安社稷，纂丕图
者择贤明议。属未亡人，须示建长策。承高祖之宝运繄元勋之忠规，伏示股肱，以匡冲昧。皇太子柷，宜于
柩前即皇帝位。其哀制并依祖宗故事，中书门下准
前处分。”於戏！送往事居，古人令范；行今报旧，前哲格
言。抆泪敷宣，言不能喻。帝时年十三，乞且监国，柩前
即位。宜差太常卿王溥充礼仪使，又令太子家令李
能告哀于十六宅。丙午，大行皇帝大殓皇太子柩前，
即皇帝位。己酉，矫制曰：“昭仪李渐荣、河东夫人裴贞
一，今月十一日夜，持刃谋逆，惧罪投井而死，宜追削
为悖逆。庶人”蒋元晖《夜既弑逆诰》旦宣言于外曰：“夜
来帝与昭仪博戏，帝醉，为昭仪所害，归罪宫人，以掩
弑逆之迹。”然龙武军官健备传二夫人之言于市人。
寻用史太为棣州刺史，以酬弑逆之功。庚戌，群臣上
表请听政。甲寅，中书奏：“皇帝九月三日降诞，请以其
日为乾和节。”从之。乙丑，百寮赴西宫殓讫释服。皇帝
见群臣于崇勋殿西廊下。《中书帖》：“今月二十四日释
服后三日一度进名起居。”丙辰，敕：“朕奉太后慈旨，以
两司纲运未来，百官事力多阙，旦夕霜冷，深轸所怀。
令于内库方圆银二千一百七十二两，充见任文武
常参官救接，委御史台依品秩分俵。”是日，皇帝听政。
丁巳，敕：“《乾和节》方在哀疚，其内道场宜停。”戊午，遣刑
部尚书张祎告哀于河中，全忠号哭尽哀。庚申，敕：“《干
和节》文武百寮、诸军诸使、诸道进奏官，准故事于”寺
观设斋，不得宰杀，只许酒果脯醢。辛酉，敕：“三月二十
三日嘉会节，伏以大行皇帝仙驾上升，灵山将卜，神
既游于天际，节宜辍于人间。准故事，嘉会节宜停。”九
月壬戌朔，百官素服赴西内临，进名奉慰。戊辰，大行
皇帝大祥，百官素服赴内西临。己巳，敕“右仆射、门下
侍郎、礼部尚书、平章事裴枢宜充”大行皇帝山陵礼
仪使，门下侍郎、平章事独孤损宜充大行皇帝山陵
使，兵部侍郎李燕充卤簿使，权知河南尹韦震充桥
道使，宗正卿李克勤充按行使。庚午，皇帝释服从吉。
中书门下奏：“伏以陛下光继宝图，纂承丕绪，教道克
申于先训，保任实自于慈颜。今则正位宸居，未崇徽
号。伏以大行皇帝皇后母临四海，德冠六宫，推尊宜
正于鸿名，敬上式光于睿孝。望上尊号曰皇太后，奉
敕宜依。”又敕辉王府官属宜停。辛巳，山陵桥道使改
差权河南尹张廷范，其顿递、陵下应接等使，并令廷
范兼之。庚寅，中书奏：“太常寺止鼓两字，鼓上字犯御
名，请改曰肇。”从之。十月辛卯朔，日有蚀之，在心初度。
壬辰，全忠自河中来朝，赴西内临祭讫，对于崇勋殿。
甲午，敕：“检校太保、左龙武统军朱友恭可复本姓名，
《李彦威》贬崖州司户同正，检校司徒，右龙武统军氏
叔琮可贬贝州司户同正。”又敕：“彦威等主典禁兵，妄
为扇动，既有彰于物论，兼亦系于军情，谪掾遐方，安
能塞责？宜配充本州长流百姓，仍令所”在赐自尽。河
南尹张廷范收彦威等杀之，临刑大呼曰：“卖我性命，
欲塞天下之谤，其如神理何！操心若此，欲望子孙长
世，可乎？”呼廷范谓曰：“公行及此，勉自图之。”是日，全忠
归大梁。丙申，制天平军节度使、检校太师、中书令兼
郓州刺史、上柱国、东平王、食邑七千户张全义本官
兼河南尹、许州刺史、忠武军节度观察等使、判六军
诸卫事。皇帝即位，行事官左丞杨涉进封开国伯，加
食邑四百户；吏部侍郎赵光逢进开国公，加食邑三
百户；右散骑常侍窦回、给事中孙续，户部郎中知制
诰封舜卿等加勋阶；礼仪使太常卿王溥与一子八
品正员官。书宝册官吏部尚书陆扆、刑部尚书张《祎
扆》与一子八品正员官，祎加阶太子太保。卢绍卒，魏
博罗绍威进救，给百官绢千匹、绵三千两。十一月辛
酉朔。癸酉午时，日有黄白晕，旁有青赤纫。杨行密攻
光州，又急攻鄂州，杜洪遣使求援，全忠率师五万自
颍州渡淮，至霍丘，大掠以纾之，行密分兵来拒。乙酉，
敕：“据太常礼院奏，于十二月内择日册太后者。朕近
奉慈旨，以山陵未毕，哀感方缠，凡百有司，且虔充奉，
吉凶之礼，难以并施。太后册礼，宜俟山陵毕日，庶得
桥山攀慕，彰尽节于群臣；兰殿承荣，展盛仪于朕志。
情既获遂，礼实宜之。”付所司。己丑，岭南东道辨州宜
改为勋州。十二月辛卯朔。癸卯，权知河南府尹、和王
傅张廷范宜复本官，光禄大“夫、检校司徒、河东县开
国子，食邑五百户，充山陵副使、权知河南尹”、天平军
节度副使韦震权知郓州军州事。

二年春正月庚申朔，杨行密陷鄂州，执节度使杜洪，
斩于扬州市，鄂、岳、蕲、黄等州入行密。全忠自霍丘还
大梁。甲子，太常卿王溥上大行皇帝谥号、庙号，乃敕
右仆射、平章事裴枢撰《谥册》，中书侍郎柳璨撰哀册。
辛未，敕：“朕祗荷丕图，仰惟先训，方迫遗弓之痛，俯临
同轨之期。将展孝思，亲扶护卫。皇太后义深鸣凤，痛
切攀龙，亦欲专奉灵舆，躬及园寝，兼尽追慎之道，用
终克敬之仪。其《大行皇帝山陵》发引日，朕随太后亲
至陵所，付中书门下，宜体至怀。”群臣三表论谏，乃止。
二月庚寅朔。壬辰，制以前知鄜州军州事、检校尚书
左仆射刘𬩽为右金吾卫大将军，充右街使；检校左仆射朱汉宾为右羽林统军。丙申，群臣告谥于西宫。
己亥，敕“今月十一日，大行皇帝启攒宫”，准故事，坊市
禁音乐，至二十日掩攒宫毕如旧。庚子，启攒宫，文武
百寮夕临于西宫。丁未，灵驾发引，濮王已下从皇帝、
太后长乐门外，祭毕，归大内。己酉，葬昭宗皇帝于和
陵。庚戌，制以太常卿王溥为工部尚书。壬子，制以汝
州刺史裴迪为刑部尚书，泰宁军节度、检校司空、兖
州刺史、御史大夫葛从周检校司徒，兼右金吾上将
军致仕，从周病风，不任朝谒故也。以左金吾上将军
卢彦威为左威卫上将军。是月社日，枢密使蒋元晖
宴德王𥙿已下九王于九曲池，既醉，皆绞杀之，竟不
知其瘗所。丙辰，左仆射裴贽等议“迁庙，合迁顺宗一
室”，从之。己未，昭宗皇帝神主祔太庙，礼院奏昭宗庙
乐曰《咸宁》之舞。三月庚申朔。壬戌，制以前平卢军节
度使、检校太傅、同平章事、兼青州刺史、上柱国、琅琊
郡公、食邑二千五百户王师范为孟州刺史、河阳三
城怀孟节度观察等使，从全忠奏也。甲子，制以特进、
尚书右仆射、门下侍郎、同平章事、太清宫“使、弘文馆
大学士、延资库使、诸道盐铁转运使、判度支、上柱国、
河东郡开国公、食邑二千户裴枢可守尚书左仆射、
光禄大夫、门下侍郎、户部尚书、同平章事、监修国史、
河南县开国子、食邑五百户独孤损可检校尚书左
仆射、同平章事，兼安南都护，充静海军节度、安南管
内观察处置等使。”以光禄大夫、中书侍郎、同平章事、
集贤殿大学士、上柱国、博陵郡开国公、食邑一千五
百户崔远可守尚书右仆射。以正议大夫、中书侍郎、
同平章事、判户部事、上柱国、河东县男、食邑三百户
柳璨为门下侍郎，兼户部尚书、同平章事、太清宫使、
弘文馆大学士、延资库使、诸道盐铁转运等使；以正
议大夫、尚书吏部侍郎、上柱国、赐紫金鱼袋张文蔚
为中书侍郎、同平章事、监修国史、判度支；以银青光
禄大夫、行尚书左丞、上柱国、弘农县伯、食邑七百户
杨涉为中书侍郎、同平章事、集贤殿大学士、判户部
事。庚午，敕：“朕以宰臣学士、文武百寮，常拘宫局，空逐
游从。今膏泽不愆，丰年有望，当兹韶景，宜示优恩。自
今月十二日后至十六日，各令取便，选胜追游，付所
司。”壬申，以检校司徒、和王傅张廷范为太常卿。丁亥，
敕：“翰林学士、户部侍郎杨注是宰臣杨涉亲弟，兄既
秉于枢衡，弟故难居宥密，可守本官，罢内职。”四月己
丑朔。壬辰，敕河南府缑氏县令宜兼充知陵台令，仍
昇为赤县。癸巳，敕曰：“文武二柄，国家大纲，东西两班，
官职同体。咸匡圣运，共列明廷，品秩相对于高卑，禄
俸皆均于厚薄。不论前代，祇考本朝，太宗皇帝以中
外臣寮，文武参用，或自军卫而居台省，亦由衣冠而
秉节旄，足明于武列文班，不合分清浊优劣。近代浮
薄相尚，凌蔑旧章，假偃武以修文，竞弃本而逐末。虽
蓝衫鱼简，当一见而便许升堂；纵拖紫腰金，若非类
而无令接席。以是显扬荣辱，分别重轻，遽失人心，尽
隳朝体。致其今日，实此之由，须议改更，渐期通济。文
武百官，自一品以下，逐月所给料钱，并须均匀数目
多少，一般支给。兼差使诸道，亦依轮次，既就公平，必
期开泰，凡百臣庶，宜体朕怀。和。”王傅张廷范者，全忠
将吏也，以善音律，求为太常卿，全忠荐用之。宰相裴
枢以廷范非乐卿之才，全忠怒，罢枢相位。柳璨希旨，
又降此诏斥枢辈，故有白马之祸。丙午，前棣州刺史
刘仁遇检校司空，兼兖州刺史、御史大夫，充泰宁军
节度使。乙未，制“左仆射裴枢、新除清海军节度使独
孤损、河南尹张全义、工部尚书王溥”司空致仕裴贽、
刑部尚书张祎，并赐一子八品正员官，以奉山陵之
劳也。敕曰：“朕以宿麦未登，时阳久亢，虑阙粢盛之备，
轸予宵旰之怀。所宜避正位于宸居，减珍羞于常膳，
谅惟眇质，深合罪躬。自今月八日已后，不御正殿，减
常膳，付所司。”辛丑，侍御史李光庭、郗殷象，殿中丞张
昇、崔昭矩，起居舍人“卢仁炯、卢鼎、苏楷、吏部员外郎
崔协、左补阙崔咸休、右补阙杜承昭、罗兖、右拾遗韦
彖、路德延，并宜赐绯鱼袋。”兵部郎中韦干美、比部郎
中杨焕皆赐紫金鱼袋。并以奉山陵之劳也。壬寅，敕：
“朕护荷丕图，《仰遵慈训，爰崇徽号，已定礼仪。冀申为
子之心，以展奉亲之敬》。昨所司定今月二十五日行
《皇太》后册礼。再奉慈旨，以宫殿未停工作，蒸暑不欲
劳人，宜改吉辰，固难违命。册礼俟修大内毕功日，所
司以闻。”癸卯，太清宫使柳璨奏：“修上清宫毕，请改为
太清宫。”从之。甲辰夜，彗起北河，贯文昌，其长三丈，在
西北方。丁未，敕：“设官分职，各有司存，铨衡既任于吏
曹，除授宁烦于宰职？但所司注拟，申到中书，过验酌
量，苟或差舛，难可书定。近年除授，其徒实繁，占选部
之阙员，择公当之优便，遂致三铨注拟之时，皆旷职
务。且以宰相之任，提举百司，唯务公平无私，方致渐
臻有道。应天下州府令录，并委吏部三铨注拟。自天
祐二年四月十一日已后，中书并不除授，或诸荐奏
量留，即度可否施行。庶各司其局，免致紊隳。宰相提纲，永存事体，付所司。”辛亥，以彗孛谪见，《德音》：放京畿
军镇诸司禁囚，常赦不原外，罪无轻重递减一等，限
三日内疏理闻奏。壬子，敕：“朕以冲幼，克嗣丕基，业业
兢兢，勤恭夕惕。彗星谪见，罪在朕躬，虽已降赦文，特
行恩宥，起今月二十四日后，避正殿，减常膳，以明思
过。付所司。”丙辰，敕：“准向来事例，每贯抽除外，以八百
五十文为贯，每陌八十五文。如闻坊市之中，多以八
十为陌，更有除折，顿爽旧规。付河南府市肆交易，并
以八十五文为陌，不得更有改移。”戊午，敕：“东上阁门、
西上阁门，比帝出入，以东上为先，大忌进名，即西上
阁门为便。比因阉官擅权，乃以阴阳取位，不思南面，
但启西门。迩来相承，未议更改，详其称谓，似爽旧规。
自今年五月一日后，常朝出入取东上阁门，或遇奉
慰即开西上阁门，永为定制，付所司。”又敕：“朕以上天
谪见，避殿责躬，不宜朔会朝正殿。其五月一日朝会，
宜权停。”五月己未朔，以星变不视朝。敕曰：“天文变见，
合事祈禳，宜于太清宫置黄箓”道场，三司支给斋料。
壬戌，敕：“法驾迁都之日，洛京再建之初，虑怀土有类
于新丰，权更名以变于旧制。妖星既出于雍分，高闳
难效于秦馀，宜改旧门之名，以壮卜年之永。延喜门
改为宣仁门，重明门改为兴教门，长乐门改为光政
门，光范门曰应天门，乾化门曰乾元门，宣政门曰敷
政门，宣政殿曰贞观殿，日华门曰左延福门，月华门
曰右延福门，万寿门曰万春门，积庆门曰兴善门，含
章门曰膺福门，含清门曰延义门，金銮门曰千秋门，
延和门曰章善门，保宁殿曰文思殿。其见在门名，有
与西京门同名者，并宜复洛京旧门名，付所司。”乙酉
夜，西北彗星长六七十丈，自轩辕大角及天市西垣，
光辉猛怒，其长竟天。丙寅，有司修皇太后宫毕。中书
奏：“皇太后慈惠临人，宽仁驭物，早叶伣天之兆，克彰
诞圣之符。今轮奂新宫，规模旧典，崇训既征于《信史》，
积善宜显于昌期。太后宫请以‘积善’为名。”从之。又以
将卜郊禋，预调雅乐，宜以太常卿张廷范充修乐悬
使。丁卯，荆襄节度使赵匡凝奏为故使成汭立祠宇，
从之。己巳，太清宫使柳璨奏：“近敕改易宫殿门名。窃
以元元皇帝庙西京曰太清宫，东京曰太微宫，其太
清宫请复为太微宫，臣便给入官阶。”从之。庚午，敕“所
司定今年十月九日有事郊丘，其修制礼衣祭服宜
令宰臣柳璨判，祭器宜令张文蔚杨涉分判，仪仗车
辂宜令太常卿张廷”范判。壬申，制：“新除静海军节度
使、银青光禄大夫、检校尚书左仆射、同平章事、兼安
南都护、河南郡开国侯、食邑一千户独孤损，可责授
朝散大夫、棣州刺史，仍令御史台发遣，出京讫闻奏。”
敕曰：“朕谬将眇质，叨荷丕图，常怀驭朽之心，每轸泣
辜之念。谅于黜责，岂易施行。左仆射裴枢、右仆射崔
远，虽罢机衡，尚居揆路，既处优崇之任，未伤进退之
规，不能秉志安家，但恣流言谤国，颇兴物论，难抑朝
章。须离八座之荣，尚付六条之政。勉思咎己，无至尤
人。枢可责授朝散大夫、登州刺史，远可责授朝散大
夫、莱州刺史，便发遣出京。兵部郎中韦干美贬沂州
司户。”甲戌，敕：“中书舍人封渭贬齐州司户”，右补阙郑
辇密州莒县尉，兵部员外卢协祁州司户，并员外置。
乙亥，敕：“吏部尚书陆扆贬濮州司户，工部尚书王溥
淄州司户。”司天奏：“旬朔已前，星文变见，仰观垂象，特
轸圣慈。自今月八日夜已后，连遇阴雨，测候不得。至
十三日夜一更三点，天色暂晴，景纬分明，妖星不见
于碧虚，灾沴潜消于天汉”者。敕曰：“上天谪见，下土震
惊，致夙夜之沈忧，恐生灵之多难。不居正殿，尽辍常
羞，益务齐虔，以申禳祷。果致元穹覆祐，孛彗消除，岂
罪己之感通，免贻人于灾沴？式观陈奏，深慰诚怀。”丙
子，敕户部郎中李仁俭贬和王府咨议，起居舍人卢
仁炯安州司户、寿安尉，直弘文馆卢晏沧州东光尉。
丁丑，陈许节度使张全义奏：“得许州留后状申，自多
事以来，许州权为列郡，今特创鼓角楼讫，请复为军
额。”敕旨依旧置忠武军牌额。戊寅，宴群臣于崇勋殿，
全忠与王镕、罗绍威置宴也。庚辰，敕特进、检校司徒、
守太保致仕赵崇可曹州司户，银青光禄大夫、兵部
侍郎王赞可濮州司户。辛巳，敕责授登州刺史裴枢
可陇州司户，责授棣州刺史独孤损可琼州司户，责
授莱州刺史崔远可白州司户。壬午，敕“司勋员外韦
甄责授和王友，洛阳县令李光序责授左春坊典设
郎。”甲申，秘书监崔仁鲁可密州司户，国子祭酒崔澄
陈州司户，太府少卿裴鍼徐州司户，卫尉少卿裴纾
曹州南华尉，左补阙崔咸休宁陵尉，司封员外薛滈
辉州司户，前盐铁推官独孤宪临沂尉，秘书少监裴
𬬸郓州司户、长安尉，直史馆裴格符离尉，兵部郎中
李象郑州司户，刑部员外卢荐范县尉。丙戌，颍州汝
阴县人彭文妻产三男。丁亥，敕“以翰林学士、尚书职
方郎中张策兼充史馆修撰、修国史。”六月戊子朔，敕
责授陇州司户“裴枢、琼州司户独孤损、白州司户崔
远、濮州司户陆扆、淄州司户王溥、曹州司户赵崇、濮州司户王赞等，皆受国恩，咸当重任，罔思罄竭，唯贮
奸邪，虽已谪于遐方，尚难宽于国典。委御史台差人，
所在州县，各赐自尽。”时枢等七人已至滑州，皆并命
于白马驿，全忠令投尸于河。己丑，敕：“君臣之间，进退
以礼。矧于求旧，欲保初终，苟自掇于悔尢，亦须行于
黜责。特进守司空致仕上柱国河东县开国公食邑
二千户裴贽，早以公望，常践台司，靡闻竭力以匡时，
每务养恬而避事。洎从请老，不谓无恩，合慎枢机，动
循规矩。虽云勇退，乃有后言。自为簿从之酋，颇失人
臣之礼，谪居郡掾，用正朝纲。可责授青州司户，刑部
郎中李煦可莱州司户。”辛卯，太微宫使柳璨奏：“前使
裴枢充宫使日，权奏请元元观为太清宫，又别奏在
京弘道观为太清宫，至今未有制置。伏以今年十月
九日，陛下亲事南禋，先谒圣祖庙，弘道观既未修葺，
元元观又在北山，若车驾出城，礼非便稳。今欲只留
北邙山上老君庙一所。其元元观请拆入都城，于清
化坊内建置太微宫，以备车驾行事。”从之。壬辰，敕：“诸
道节度、观察、防御、刺史等部内，有新除朝官、前资朝
官，敕到后三日内发遣赴阙，仍差人监送，所在州县，
不得停住。苟或稽违，必议贬黜，付所司。”癸巳，敕：“卫尉
少卿敬沼是裴贽之甥，常累于舅，或以明经挠文柄，
或以私事窃化权，贽已左迁，尔又何逭？可贬徐州萧
县尉。”丙申，敕：“福建每年进橄榄子，比因阉竖出自闽
中，牵于嗜好之间，遂成贡奉之典。虽嘉忠荩，伏恐烦
劳。今后只供进蜡面茶，其进橄榄子宜停。”戊戌，敕：密
县令裴练贬登州牟平尉，长水令崔仁略淄州高苑
尉，福昌主簿陆珣沂州新太尉，泥水令独孤韬、范县
尉，并员外置，皆裴枢、崔远、陆扆宗党也。壬寅，湖南马
殷奏：“岳州洞庭青草之侧，有古祠四所，先以荒圮，臣
复修庙了毕，乞赐名额者。”敕旨：黄陵二妃祠曰懿节，
洞庭君祠曰利涉侯，青草祠曰安侯，三闾大夫祠，先
以澧朗观察使雷满奏，已封昭灵侯，宜“依天祐元年
九月二十九日敕处分。”丙午，全忠奏：“得宰相柳璨记
事，欲拆北邙山下元元观，移入都内，于清化坊取旧
昭明寺基建置太微宫，准备十月九日南郊行事。缘
延资库盐铁并无物力，令臣商量者，臣已牒判六军
诸卫张全义指挥工作讫。”优诏嘉之。丁未，敕：太子宾
客柳逊尝为张濬租庸判官，又王溥监修日，奏充判
官，授工部“侍郎，又与赵崇、裴贽为刎颈之交。昨裴枢
等得罪之时，合当连坐，尚矜暮齿，且俾悬车。可本官
致仕。”戊申，敕前司勋员外郎、赐绯鱼袋李延古责授
卫尉寺王簿。七月戊午朔。辛酉，赐全忠《迎銮记功碑
文》，立于都内。全忠进助效礼钱三万贯。癸亥，再贬柳
逊曹州司马。辛巳，敕“全忠请铸河中、晋、绛诸县”印，县
名内有“城”字，并落下如密郑绛、蒲例，单名为文。壬午，
宰臣柳璨、礼部尚书苏循充皇太后册礼使。是日，于
积善宫行礼毕，帝乘辇赴太后宫称贺。丙戌，太常礼
院奏，“每月朔望，皇帝赴积善宫起居，文武百官于宫
门进名起居。”从之。八月丁亥朔。戊子，制：“中书舍人姚
洎可尚书户部侍郎，充元帅府”判官，从全忠奏也。洛
苑使奏，穀水屯地内嘉禾合颖。乙未，敕：“伪称官阶人
泉州晋江县应乡贡明经陈文巨招伏罪款，付河南
府决杀。”庚子，敕：“汉代元勋，邓禹冠诸侯之上；晋朝重
位，王导居百辟之先。皆道著匡扶，功宣寰宇，其于崇
宠，迥异等伦。朕获以眇躬，重兴丕运，凡关制度，必法
旧章，实仗勋贤，永安宗社。副元帅梁王正守太尉中
书令，忠武军节度使河南尹张全义亦正守中书令，
俱深倚注，咸正台衡。其朝廷册礼，告祀天地宗庙，其
司空则差官摄行，太尉、侍中、中书令即宰臣摄行。今
太尉副元帅任冠藩垣，每遇行礼之时，或不在京国，
即事须差摄太尉行事。全义见居阙下，壬正中枢，不
可更差别官，又摄中书令事。其太尉官，如梁王朝觐，
在京，便委行事，如却赴镇，即依前摄行。所合差中书
令，便委全义，以本官行礼。其侍中、司空、司徒，即临时
差官付所司。”壬寅，敕：“前大中大夫、尚书兵部侍郎、赐
紫金鱼袋司空图，俊造登科，朱紫昇籍，既养高以傲
代，类移山而钓名，志乐漱流，心轻食禄。匪夷匪惠，难
居公正之朝；载省载思，当徇幽栖之志。宜放还中条
山。”癸卯，敕太常卿张廷范宜充南郊礼仪使。丁未，制
削夺荆襄节度使赵匡凝在身官爵。是月乙未，全忠
遣大将杨师厚讨匡凝，收唐、邓、福、郢、随等州，全忠自
率亲军赴之。荆、襄之军阵于汉水之阴。九月丁巳朔。
辛酉，杨师厚于襄州西六十里阴谷江口伐竹木为
浮梁。癸亥，梁成，引军渡江。甲子，赵匡凝率劲兵二万，
阵于江之湄，师厚一战败之，遂乘胜蹑之，阵于城下。
是夜，匡凝挈其孥溃围遁走。乙丑，师厚入襄阳。丙寅，
全忠继至。壬申，匡凝牙将王建武遣押牙常质以荆
南降，言“权知荆南军府事赵匡凝，今月十一日弃城
上峡”，奔蜀川。敕曰：“梁王躬临貔武，收复荆襄，拔岘首
若转丸，平荆门如沃雪，连收两镇，并走二凶，乃眷勋
庸，载深嘉注，宜赐诏奖饬。”内出宣旨：奶婆杨氏可赐号昭仪，奶婆王氏可封郡夫人。第二奶婆先帝已封
郡夫人，准杨氏例改封。中书奏议言：“乳母古无封夫
人赐内职之例，近代因循，殊乖典故。昔汉顺帝以乳
母宋氏为山阳君，安帝乳母王氏曰野王君，当时朝
议非之。今国祚中兴，礼宜求旧。臣等商量，杨氏望赐
号安圣君，王氏曰福圣君，第二王氏曰康圣君。”从之。
己巳，敕武成王庙宜改为武明王。乙酉，敕：“先择十月
九日有事郊丘，备物之间，有所未办，宜改用十一月
十九日。”十月丙戌朔，制“梁王全忠可充诸道兵马元
帅，别开府幕，加食邑通前一万五千户，实封一千五
百户。”金州冯行袭奏，当道昭信军额内一字与元帅
全忠讳字同，乃赐号戎昭军。制削夺荆南留后赵匡
凝官爵。丁亥，敕：“洛城坊曲内，旧有朝臣诸司宅舍，经
乱荒榛。张全义葺理已来，皆已耕垦。既供军赋，即系
公田。或恐每有披论，认为世业，须烦按验，遂启幸门。
其都内坊曲及畿内已耕植田土诸色人，并不得论
认。如要业田，一任买置。凡论认者，不在给还之限。如
有本主，元自差人勾当，不在此限。如荒田无主，即许
识认付河南府。”甲午，起居郎苏楷駮昭宗谥号曰：“帝
王御字，由理乱以审污隆；宗祠配天资，谥号以”定升
降，故臣下君上，皆不得而私也。伏以陛下顺考古道，
昭彰至公，既当不讳之朝，宁阻上言之路。伏以昭宗
皇帝睿哲居尊，恭俭垂化，其于善美，孰敢蔽亏。然而
否运莫兴，至理犹郁，遂致四方多事，万乘频迁。始则
阉竖猖狂，受幽辱于东内；终则嫔嫱悖乱，罹夭阏于
中闱。其于易名，宜循考行。有司“先定尊谥曰圣穆景
文孝皇帝，庙号昭宗，敢言溢美，似异直书。按后汉和
安顺帝，缘非功德，遂改宗称，以允臣下之请。今郊禋
有日，祫祭惟时。将期允惬列圣之心，更下详议新庙
之称。庶使叶先朝罪己之德，表圣主无私之明。”楷，礼
部尚书循之子，凡劣无艺，乾宁二年应进士登第，后
物论以为滥，昭宗命翰林学士陆扆、秘书监冯渥覆
试黜落，永不许入举场。楷负愧御怨。至是全忠弑逆
君上，柳璨陷害朝臣，乃与起居郎罗衮、起居舍人卢
鼎连署駮议。楷目不知书，手仅能执笔，其文罗衮作
也。时政出贼臣，哀帝不能制。太常卿张廷范改谥曰
恭灵庄闵孝皇帝，庙号曰襄宗。全忠雄猜物鉴，自楷
駮谥后，深鄙之，既传代之后，循、楷父子皆斥逐，不令
在朝。丁未，所司改题昭宗神主，辍朝一日。癸丑，敕“成
德军宜改为武顺，管内槁城县曰槁平，信都曰尧都，
栾城曰栾氏，阜城曰汉阜，临城为房子”，避全忠祖父
名也。十一月，乙卯朔，敕潞州潞城县改为潞子，黎城
曰黎亭。全忠平荆、襄后，遂引军将攻淮南。行次枣阳，
阻雨，比至光州，道险涂潦，人马饥乏，休止十馀日，乃
趋固始。进军距寿州三十里，寿人闭壁不出，左右言
师老不可用。是月丙辰，全忠自正阳渡淮，而北至汝
阴，全忠深悔此行无益。丁卯，至大梁。时哀帝以此月
十九日亲祠圜丘，中外百司礼仪法物已备。戊辰，宰
相已下于南郊坛习仪，而裴迪自大梁回，言“全忠怒
蒋元晖、张廷范、柳璨等谋延唐祚，而欲郊天改元。”元
晖、柳璨大惧。庚午，敕曰：“先定此月十九日亲礼南郊，
虽定吉辰，改卜亦有故事。宜改取来年正月上辛付
所司。”辛巳，制：“回天再造竭忠守正功臣、诸道兵马元
帅、宣武宣义天平护国等军节度观察处置、修宫阙、
制置度支、解县《池场》、亳州太清宫等使、开府仪同三
司、守太尉、中书令、河中尹、汴滑郓等州刺史、上柱国、
梁王、食邑一万五千户、实封一千五百户朱全忠，可
授相国，总百揆。其以《宣武》《宣义》《天平》《护国》《天雄》《武顺》
《忠武》、佐国、《河阳》《义武》《昭义》《保义》《戎昭》《武定》、泰宁、平卢、
匡国、镇国、《武宁》、忠义、荆南二十一道为魏”国，仍进封
魏王，依前充诸道兵马元帅、太尉、中书令、宣武宣义
天平护国等军节度观察处置等使，加食邑五千户，
实封八千五百户。入朝不趋，剑履上殿，赞拜不名，兼
备九锡之命，仍择日备礼册命。又制以杨师厚为襄
州兵马留后，左龙武统军张慎思为武宁军兵马留
后。壬午，中书门下奏：“相国、魏王总百揆，百司合呈纳
本司印，其中书门下印，堂后王仁珪呈纳中书公事，
权追中书省印行遣。”从之。甲申，敕河南告成县改为
阳邑；蔡州襄城改为苞孚；同州韩城改为韩元；绛州
翼城改为浍川；郓州郓城改为万安；慈州文城改为
屈邑；泽州晋城改高都，阳城改为护泽；安州应城改
为应阳；洪州丰城改为吴高全忠令判官司马邺让
相国总百揆之命。十二月乙酉朔。戊子，诏“蒋元晖赍
手诏赴魏国，不许陈让锡命。”辛卯，制：“正议大夫、门下
侍郎、兼户部尚书、同平章事、太微宫使、弘文馆大学
士、延资库使、充诸道盐铁转运等使、上柱国、河东县
开国男、食邑三百户柳璨可光禄大夫、守司空、兼门
下侍郎、同平章事、太微宫使、弘文馆大学士、延资库
使、充诸道盐铁转运等使、进封河东县开国伯、通前
食邑七百户，充魏国册礼使。”制：相国魏王曾祖赠太
傅茂琳追封魏王，谥宣宪；祖赠太师信追封魏王，谥武元；父赠尚书令诚追封魏王，谥“文明。”敕右常侍王
钜、太常卿张廷范、给事中崔沂、工部尚书李克助、祠
部郎中知制诰张茂枢、膳部员外知制诰杜晓、吏部
郎中李光嗣、驾部郎中赵光引、户部郎中崔协、比部
郎中杨焕、左常侍孔拯、右谏议萧颀、左拾遗裴瑑、右
拾遗高济、职方郎中牛希逸、主客郎中萧蘧等，随册
礼使柳璨魏国行事。先是，北院宣徽使王殷使寿州
行营，构蒋元晖于全忠，全忠怒，急归大梁。上令刑部
尚书裴迪赍诏慰劳全忠，全忠忿恨，语极不逊，故行
“相国”百揆之命以悦其心。蒋元晖自至大梁陈诉，全
忠怒犹不解。帝忧之。甲午，上召三宰相议其事。柳璨
曰：“人望归元帅，陛下揖让释负，今其时也。”帝曰：“运祚
去唐久矣，幸为元帅所延。今日天下，非予之天下，神
器大宝，归于有德，又何疑焉？他人传予意不尽，卿自
往大梁，备言此怀。”乃赐璨茶药，便令进发。乙未，敕枢
密使蒋元晖宜削在身官爵，送河南府处斩；丰德库
使应顼、尚食使朱建武送河南府决杀。庚子，敕枢密
使及宣徽南院、北院并停，其枢密公事令王殷权知，
其两院人吏并勒归中书。其诸司诸道人并不得到
宣徽院。凡有公事，并于中书论请。其延义、千秋两门，
只差小黄门三人勾当，其官健勒归本军。敕：“魏王坚
辞宠命，过示㧑谦。朕以国史所书，元帅之任，并以天
下为名。爰自近年，改为诸道，既非旧制，须在正名。宜
追制改为天下兵马元帅，馀准诏旨处分。”辛丑，敕：“汉
宣帝中兴，五日一听朝，历代通规，永为常式。近代不
循旧仪，辄隳制度，既奸邪之得计，致临视之失常，须
守旧规，以循定制。宜每月只许一五九日开延英计
九度。其入阁日，仍于延英日一度指挥。如有大段公
事，中书门下具榜子奏请，开延英不计日数付所司。”
又敕：“宫嫔女职，本备内任，近年已来，稍失仪制。宫人
出内宣命，采御参随视朝，乃失旧规，须为永制。今后
每遇延英坐朝日，只令小黄门祗候引从，宫人不得
擅出内门，庶循典仪，免至纷杂。”壬寅，戎昭军奏：“收复
金州，兵火之后，井邑残破，请移理所于均州。”从之，仍
改为武定军。乙巳，汴州别驾蒋仲伸决杀，元晖季父
也。又敕：“蒋元晖身居密近，擅弄威权，鬻爵卖官，聚财
营第。而包藏悖逆，稔浸奸邪。虽都市已处于极刑，而
屈法尚慊于众怒。更示焚弃之典，以惩显负之踪，宜
追削为凶逆百姓。仍委河南府揭尸于都门外，聚众
焚烧。”元晖死后，王殷、赵殷衡等又谮于全忠云：“内人
相传，元晖私侍积善宫，与柳璨、张廷范为盟誓之交，
求兴唐祚。”戊申，全忠令知枢密王殷害皇太后何氏
于积善宫，又杀宫人阿秋、阿虔，言通导蒋元晖。己酉，
敕以太后丧，废朝三日，百官奉慰讫。又敕曰：“皇太后
位承坤德，有愧母仪。近者凶逆，诛夷，宫闱词连丑状，
寻自崩变，以谢万方。朕以幼冲，君临区宇，虽情深号
慕，而法难徇私。勉循秦、汉之规，须示追降之典。其遣
黄门收所上皇太后宝册，追废为庶人，宜差官告郊
庙。”庚戌，敕：“朕以谬荷丕图，礼合亲谒郊庙，先定来年
正月上辛用事。今以宫闱内乱，播于丑声，难以惭恧
之容，入于祖宗之庙。其明年上辛亲谒郊庙，宜停。”壬
子，《敕》积善宫安福殿宜废。癸丑，敕“光禄大夫、守司空、
门下侍郎平章事、太微宫使、弘文馆大学士、延资库
使、诸道盐铁转运使柳璨，责授朝议郎，守登州刺史。”
又敕太常卿张廷范、太常少卿裴磵温銮，祠部郎中
知制诰张茂枢等：“蒋元晖在枢密之时，与柳璨、张廷
范共为朋扇，日相往来，假其游宴之名，别贮倾危之
计，苟安重位，酷陷朝臣。既此阴谋，难宽大辟。柳璨已
从别敕处分，廷范可责授莱州司户；裴磵等常同聚
会，固共包藏。磵可青州北海尉，銮临淄尉，茂枢博昌
尉，并员外置。”甲寅，敕：“责授登州刺史柳璨，素矜憸巧，
每务回邪，幸以庸才，骤居重位。曾无显效，孤负明恩。
诡谲多端，包藏莫测，但结连于凶险，独陷害于贤良。
罪既贯盈，理须窜殛，可贬密州司户，再贬长流。崖州
百姓，委御史台”赐自尽。是日，斩于上东门外。又敕：“张
廷范性唯庸妄，志在回邪，不能保慎宠荣，而乃包藏
凶险，密交柳璨，深结元晖，昼议宵行，欺天负地，神祇
共怒，罪状难原，宜除名，委河南府于都市集众，以五
车分裂。温銮、裴磵、张茂枢并除名，委于御史台所在
赐自尽。柳璨弟瑀、瑊，送河南府决杀。”

三年春正月乙卯朔，全忠以四镇之师七万，会河北
诸军，屯于深州乐城。戊午，敕“右拾遗柳瑗贬洺州鸡
泽尉”，璨疏属也。乙丑，全忠自汴河赴魏州。丙寅，制《定
乱安国功》臣、镇海镇东军节度、浙江东西道观察处
置等使、淮南东面行营招讨营田安抚，两浙盐铁制
置发运等使、开府仪同三司、守侍中、兼中书令、杭越
“两州刺史、上柱国、吴王、食邑九千户、实封五百户钱
镠，总临两镇，制抚三吴，道途阻艰，未行册命，宜令所
司择日备礼。”己巳夜，魏博节度使罗绍威杀其衙内
亲军八千人。戊午，全忠自内黄入魏州。是月，魏博衙
外兵五万自历亭还，分据绍威、贝、博等州，汴军攻围之。壬申，敕：“相国总百揆，魏王顷辞册命，宜令所司再
行册礼。”辛巳，国子监奏：“奉去年十一月五日敕文，应
国学每年与诸道等一例解送两人，今监生郭应图
等六十人连状论诉。”敕旨：“取士之科，明经极重，每年
人数，已有旧规，去夏条疏，盖防渝滥。今国子监、河南
府，俱有论奏，所试《明经》，宜令准常年例解送礼部。放
人多少，酌量施行，但”不徇嘱求，无致侥幸，付所司。二
月甲申朔，魏博节度使罗绍威，宜许于本镇置三代
私庙。癸卯，敕：“今年礼部所放进士，据依去年人数外，
更放两人。”三月甲寅朔。甲戌，敕：“河中、昭义管内，俱有
慈州，地里相去不远，称谓时闻错误。其昭义管内慈
州，宜改为惠州。”壬戌，全忠奏：“河中判官刘崇子匡图，
今年进士登第，遽列高科，恐涉群议，请礼部落下。”戊
寅，制元帅梁王可兼领诸道盐铁转运等使、判度支
户部事，充三司都制置使。辛巳，敕贬西都留守、判官、
左谏议大夫郑賨崖州司户，寻赐死。四月甲申朔，日
有蚀之，在胃十二度。戊申，魏博罗绍威奏：“臣当管博
州聊城县、武阳、莘县、武水、博平、高堂等五县，皆于黄
河东岸，其乡村百姓渡河输税不便，与天平军管界
接连，请割属郓。”从之。五月癸酉朔，追赠故荆南节度
使成汭、鄂岳节度使杜洪官爵，仍于本州立祠庙。从
全忠奏也。丙申，敕：“天祐二年九月二十日，于全州置
戎昭军，割均、房二州为属郡。比因冯行袭叶赞元勋，
克宣丕绩，用奖济师之效，遂行割地之权。今命帅得
人，畴庸有秩，其戎昭军额宜停，其均、房二州却还山
南东道收管。”六月癸未朔，甲申，敕：“襄州近因赵匡凝
作帅，请别立忠义军额，既非往制，固是从权；《忠义》军
额宜停废，依旧为山南东道节度使。”己亥，权知唐州
事卫审符奏：州郭凋残，又不居要路，请移理所于泌
阳县。从之。制以京兆尹、佑国军节度使韩建为青州
节度使，代王重师；以重师代建为京兆尹。壬寅，敕文
武百寮每月一度入阁于贞观殿。贞观大殿，朝廷正
衙，遇正至之辰，受群臣朝贺。比来视朔，未正规仪。今
后于崇勋殿入阁付所司。左拾遗、充史馆修撰裴瑑
以堂叔母危疾在济源，无兄弟侍疾，乞假宁省，从之。
七月壬子朔。己未，全忠始自魏州归大梁，魏、博六州
平定。检校工部尚书、守宗正卿、嗣邠王震停见任，落
下袭封，以请告于外也。辛未，皇妹永明公主薨，罢朝
三日。八月甲辰，全忠复自汴州北渡河，攻沧州。乙未，
魏博奏“割贝州永济、广宗，相州临河、内黄、洹水、斥丘
等六县隶魏州”，从之。九月辛亥朔。丁卯，全忠大军至
沧州，军于长芦。是月，积阴，霖雨不止，差官禜都门。十
月乙未，两浙钱镠请于本镇立三代私庙，从之。十一
月庚戌朔。丙子，废牛羊司御厨肉，河南府供进，所有
进到牛羊，便付河南府收管。十二月己卯朔，淮南伪
署宣歙观察使、检校司徒王茂章可金紫光禄大夫、
检校太保，从钱镠奏也。茂章背杨渥，以宣州降钱镠
故也。己丑，全忠奏文武两班，一五九朝日，元帅府排
比廊食。敕曰：“百官入朝，两廊赐食。迁都之后，有司官
阙供。元帅梁王欲整大纲，复行故事，俾其班列，益认
优隆，宜赐诏奖饬。”甲辰，河阳节度副使孙乘贬崖州
司户，寻赐自尽。闰十二月己酉朔，福建百姓、僧道诣
阙请为节度使王审知立《德政碑》，从之。乙丑，华州镇
国节度、观察、处置等使额及兴德府名，并宜停废，复
为华州刺史，充本州防御使，仍隶同州为支郡。所管
华、商两州诸县，先昇、次赤、次畿并罢，宜依旧名。西都
佑国军作镇已来，未有属郡，其金州、商州，宜隶为属
郡。京兆府奉先县，本属冯翊，栎杨连“接下邽，奉先县
宜却隶同州，栎杨宜隶华州。”丙寅，夺西川节度使王
建在身官爵。戊辰，李克用与幽州之众同攻潞州，全
忠守将丁会以泽、潞降太原，克用以其子嗣昭为留
后。甲戌，全忠烧长芦营，旋军，闻潞州陷故也。乙亥，贬
兴唐府少尹孙秘长流爱州，寻赐死。孙乘弟也。
四年春正月戊寅朔。壬寅，全忠自长芦至大梁，天子
遣御史大夫薛贻矩赍诏慰劳。全忠自弑昭宗之后，
岐、蜀、太原连兵牵制，关西日削，幸罗绍威杀牙军，全
获魏、博六州，将行篡代，欲威临河朔，乃再兴师临幽、
沧、冀。仁恭父子乞盟，则与之相结，以固王镕、绍威之
心。而自秋迄冬，攻沧州无功。及闻丁会失守，烧营遽
还，路由魏州。罗绍威知失势，恐兵袭己，深赞篡夺之
谋：他日如王受禅，必罄六州军赋以助大礼。全忠深
感之。至大梁，会薛贻矩来，乃以臣礼见全忠。贻矩承
间密陈禅代之谋，全忠心德之。贻矩还奏曰：“元帅有
受代意，陛下深体时事，去兹重负。”帝曰：“此吾素怀也。”
乃降诏，元帅以二月行传禅之礼，全忠伪辞。二月，壬
子，诏文武百官以今月七日齐赴元帅府。癸丑，宰相
百官辞，全忠以未断表为词。三月戊寅朔，全忠令大
将李思安率兵三万，合魏博之众，攻掠幽州，思安顿
兵临其郛，会仁恭子守光率兵赴援，思安乃还。庚寅，
诏薛贻矩再使大梁，达传位之旨。甲辰，诏曰：“敕宰臣，

命导川之绩，允熙帝载，克代天工，则何以统御万邦，
照临八极？”元帅梁王，龙颜瑞质，玉理奇文，以英谋睿
武定寰瀛，以厚泽深仁抚华夏。神功至德，绝后光前，
《缇油》罕纪其鸿勋，《讴诵》显归于至化。二十年之功业，
亿兆众之推崇，“迩无异言，远无异望。朕惟王圣德，光
被八纮，宜顺元穹，膺兹宝命。况天文符瑞，杂㳫宣明，
虞夏昌期，显于图箓。万几不可以久旷，天命不可以
久违，神祗叶心，归于有德。朕敬以天下，传禅圣君，退
居旧藩，以备三恪。今敕宰臣张文蔚、杨涉等，率文武
百寮，备法驾奉迎梁朝，勉厉肃恭，尊戴明主。冲人。释
兹重负，永为虞宾，获奉新朝，庆泰兼极，中外列辟，宜
体朕怀。”乙酉，乃以中书侍郎、平章事张文蔚充册使，
礼部尚书苏循为副；中书侍郎、平章事杨涉押传国
宝使，翰林学士、中书舍人张策为副；御史大夫薛贻
矩为押金宝使，左丞赵光逢为副。甲午，文蔚押文武
百寮赴大梁。甲子行事，册曰：皇帝若“曰：‘咨尔天下兵
马元帅相国总百揆梁王，朕每观上古之书，以尧舜
为始者，盖以禅让之典，垂于无穷，故封泰山，禅梁父，
略可道者七十二君，则知天下至公，非一姓独有自
古明王圣帝，焦思劳神，惴若纳隍，坐以待旦，莫不居
之则兢畏，去之则逸安。且轩辕非不明，放勋非不圣，
尚欲游于姑射，休彼大庭’。”矧乎！历数寻终，期运久谢，
属于孤藐，统御万方者哉！况自懿祖之后，嬖幸乱朝，
祸起有阶，政渐无象。天网幅裂，海水横流，四纪于兹，
群生无庇。洎乎丧乱，谁其底绥？洎于小子，粤以幼年，
继兹衰绪，岂兹冲昧，能守洪基。惟王明圣在躬，体于
上哲，奋扬神武，戡定区夏，大功二十，光著册书。北越
阴山，南逾瘴海，东至碣石，西暨流沙，“怀生之伦，罔不
悦附，矧予寡昧，危而获存。今则上察天文，下观人愿，
是土德终极之际，乃金行兆应之辰。况十载之间，彗
星三见，布新除旧，厥有明征，讴歌所归，属在睿德。今
遣持节、银青光禄大夫守中书侍郎同中书门下平
章事张文蔚等，奉皇帝宝绶，敬逊于位。”于“戏！天之历，
数在尔躬，允执其中，天禄永终。王其祗显大礼，享兹
万国，以肃膺天命。”全忠建国，奉帝为济阴王，迁于曹
州，处前刺史氏叔琮之第。时太原、幽州、凤翔、西川犹
称天祐正朔。天祐五年二月二十一日，帝为全忠所
害，时年十七。仍谥曰哀皇帝，以王礼葬于济阴县之
定陶乡。中兴之初，方备礼改卜，遇国丧而止。明宗时
就故陵置园邑，有司请谥曰“昭宣光烈孝皇帝”，庙号
景宗。中书覆奏：“少帝行事不合称宗，存谥而已。”知礼
者亦以宣景之谥非宜，今只取本谥，载之于纪。